Kommissionens forordning (EF) nr. 263/2002

af 13. februar 2002

om ændring af forordning (EF) nr. 2550/2001 om gennemførelsesbestemmelser til Rådets forordning (EF) nr. 2529/2001 om den fælles markedsordning for fåre- og gedekød for så vidt angår præmieordningerne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2799/98 af 15. december 1998 om den agromonetære ordning for euroen(1), særlig artikel 9,

under henvisning til Rådets forordning (EF) nr. 2529/2001 af 19. december 2001 om den fælles markedsordning for fåre- og gedekød(2), særlig artikel 4, stk. 6, artikel 5, stk. 4, og artikel 11, stk. 3, og

ud fra følgende betragtninger:

(1) Kommissionens forordning (EF) nr. 2550/2001(3) fastlægger gennemførelsesbestemmelser til forordning (EF) nr. 2529/2001 om den fælles markedsordning for fåre- og gedekød for så vidt angår præmieordningerne, men definerer ikke, hvordan omregningen af præmier og betalinger til national valuta skal foretages i de medlemsstater, der ikke har indført euroen. Der bør derfor fastlægges en metode til omregning til national valuta, herunder den udløsende begivenhed og den vekselkurs, der skal anvendes.

(2) Den udløsende begivenhed bør med henblik på anvendelse af de kriterier, der er fastsat i artikel 9, stk. 2, i forordning (EF) nr. 2799/98, defineres som den første dag i det kalenderår, for hvilket præmierne udbetales. Hvad angår den vekselkurs, der skal anvendes, fastlægger Kommissionens forordning (EF) nr. 2808/98(4), senest ændret ved forordning (EF) nr. 2452/2000(5), gennemførelsesbestemmelser for den agromonetære ordning for euroen i landbrugssektoren. Ifølge artikel 1 i denne forordning skal den vekselkurs, der anvendes, være den sidste vekselkurs, som Den Europæiske Centralbank (ECB) har fastsat forud for datoen for den udløsende begivenhed.

(3) Med henblik på at nå målene for den fælles markedsordning for får og geder bør den kurs, der anvendes på dagen for den udløsende begivenhed, fastsættes sådan, at det principielt sikres, at denne type støtte, præmier og beløb ikke undergår bratte udsving ved omregning til national valuta som følge af vekselkursen en enkelt dag. Den bedste løsning må derfor være, at der anvendes et gennemsnit af vekselkurserne i måneden forud for det år, præmierne vedrører, og at dette gennemsnit udregnes efter pro rata temporis-metoden.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Får og Geder -

UDSTEDT FØLGENDE FORORDNING:

Artikel 1

Følgende artikel indsættes i forordning (EF) nr. 2550/2001: "KAPITEL IIIa

GENERELLE BESTEMMELSER

Artikel 18a

Omregning til national valuta

Den udløsende begivenhed, der er bestemmende for, at vekselkursen anvendes på de præmier og betalinger, som er omhandlet i artikel 4, 5 og 11 i forordning (EF) nr. 2529/2001, er begyndelsen af det kalenderår, præmien eller betalingen vedrører.

Den anvendte vekselkurs skal være gennemsnittet af de vekselkurser, der anvendes i den december måned, som går forud for den udløsende begivenhed, og den beregnes efter pro rata temporis-metoden. Kursen fastsættes af Kommissionen i den måned, der følger efter datoen for den udløsende begivenhed."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. februar 2002.

På Kommissionens vegne

Franz Fischler

Medlem af Kommissionen

(1) EFT L 349 af 24.12.1998, s. 1.

(2) EFT L 341 af 22.12.2001, s. 3.

(3) EFT L 341 af 22.12.2001, s. 105.

(4) EFT L 349 af 24.12.1998, s. 36.

(5) EFT L 282 af 8.11.2000, s. 9.